SET บ่ายลุ้นปะทะ 1,380 จุดอีกครั้ง!นักวิเคราะห์แนะกลยุทธ์ขึ้นขาย-ลงซื้อ
SET ช่วงเช้าปรับขึ้น ตามตลาดหุ้นภูมิภาคหลังจากตัวเลข GDP ของสหรัฐออกมาดีกว่าคาด และราคาน้ำมันดิบโลกปรับสูงขึ้นส่งผลดีต่อหุ้นพลังงาน คาดช่วงบ่ายดัชนียังยืนแดนบวกได้ต่อ โดยมีแนวต้าน 1,380 จุด ทั้งนี้ หากเป็นการเทรดดิ้งระยะสั้นให้ทยอยขายทำกำไรแถวแนวต้าน
28 ส.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (28 ส.ค.) ปรับตัวขึ้นแรง ขานรับปัจจัยบวกนอกประเทศ โดยปรับขึ้นตามตลาดหุ้นต่างประเทศ เนื่องจากตัวเลข GDP ของสหรัฐออกมาดีกว่าคาด อีกทั้งหุ้นกลุ่มพลังงานปรับขึ้นรับอานิสงค์จากราคาน้ำมันโลกที่พุ่งแรง
นักวิเคราะห์คาดช่วงบ่ายดัชนีหุ้นไทยน่าจะยืนแดนบวกได้ต่อ โดยมีโอกาสขึ้นทดสอบแนวต้าน 1,380 จุด อีกครั้ง ทั้งนี้ หากเป็นการเทรดดิ้งระยะสั้นให้ทยอยขายทำกำไรแถวแนวต้าน โดยมองกลยุทธ์ขึ้นขาย-ลงซื้อ
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ปรับขึ้นต่อ เนื่องจากมีปัจจัยเชิงบวกอิงภูมิภาคทั้งหมด ซึ่งเป็นการปรับขึ้นในทิศทางเดียวกับตลาดหุ้นสหรัฐที่ดีดตัวขึ้นตอบรับตัวเลขเศรษฐกิจที่ออกมาแข็งแกร่ง โดยตัวเลข GDP ไตรมาส 2/58 ดีกว่าคาด ขณะที่ราคาน้ำมันดิบตลาดโลกพุ่งขึ้นแรง ส่งผลดีต่อหุ้นกลุ่มพลังงานที่ปรับขึ้นแรงช่วงเช้าที่ผ่านมา
แนวโน้มการลงทุนบ่ายนี้ คาดดัชนีหุ้นไทยน่าจะยืนแดนบวกได้ต่อ โดยมีแนวต้าน 1,380 จุด หากเป็นการเทรดดิ้งระยะสั้นให้ทยอยขายทำกำไรแถวแนวต้าน เพราะยังมองกลยุทธ์ขึ้นขาย-ลงซื้อ
 
บล.เอเอสแอล ระบุในบทวิเคราะห์ (28 ส.ค.) ดัชนีไทยเช้านี้เปิดกระโดดบวกต่อเนื่องจนชนแนวต้านที่ 1,380 ก่อนย่อตัวกลับลงมาด้วยแรงขายทำกำไร โดยเคลื่อนไหวตามตลาดหุ้นภูมิภาคที่ปรับขึ้นนำไปก่อนแล้ว ซึ่งคงปรับตัวสูงขึ้นในการซื้อขายภาคบ่ายวันนี้ ตอบรับปัจจัยบวกจากข้อมูลของกระทรวงพาณิชย์สหรัฐที่เปิดเผยว่า ตัวเลขผลิตภัณฑ์มวลรวมภายในประเทศ (GDP)ไตรมาส 2 ของปีนี้ ขยายตัว 3.7%
โดยสูงกว่าตัวเลขเบื้องต้นที่ประเมินไว้ก่อนหน้านี้ที่ระดับ 2.3% และความกังวลที่ลดลงในตลาดหุ้นจีน จากมาตรการที่เข้ากระตุ้นตลาดอย่างต่อเนื่อง เป็นผลให้ดัชนี HSI ตลาดหุ้นฮ่องกงปิดเช้าเพิ่มขึ้น +0.50% ดัชนี FBMKLCI ตลาดหุ้นมาเลเซีย +0.73% ดัชนีนิกเกอิตลาดหุ้นโตเกียว +2.77%
สำหรับปัจจัยในประเทศ ธปท.ระบุดอกเบี้ยในประเทศใกล้ถึงจุดต่ำสุดแล้ว ค่าเงินบาทยังสอดคล้องพื้นฐานเศรษฐกิจหลังอ่อนค่า 8%จากต้นปี ส่วนสำนักงานเศรษฐกิจการคลัง(สศค.) คาดเศรษฐกิจปีนี้โตได้ถึง 3% หากการดำเนินมาตรการกระตุ้นเศรษฐกิจระลอกใหม่สำเร็จตามแผนงาน แม้จะคาดว่าการส่งออกทั้งปีนี้ยังคงติดลบราว 4% เนื่องจากช่วง 7 เดือนแรกติดลบไปแล้ว 4.7% และการท่องเที่ยวจะได้รับผลกระทบจากเหตุการณ์ระเบิด
แนวโน้มตลาดและหุ้นที่น่าสนใจภาคบ่าย ดัชนีสามารถปรับตัวผ่านแนวต้านสำคัญที่ 1,365 ได้ หากยืนได้ต่อเนื่อง มีโอกาสปรับขึ้นทดสอบ 1,380 อีกครั้ง
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 2,644.91 ล้านบาท ปิดที่ 245.00 บาท เพิ่มขึ้น 5.00 บาท
IFEC มูลค่าการซื้อขาย 1,801.52 ล้านบาท ปิดที่ 9.50 บาท ลดลง 0.20 บาท
KTB มูลค่าการซื้อขาย 1,561.03 ล้านบาท ปิดที่ 17.60 บาท เพิ่มขึ้น 0.60 บาท
TRUE มูลค่าการซื้อขาย 1,469.94 ล้านบาท ปิดที่ 9.20 บาท ลดลง 0.20 บาท
JAS มูลค่าการซื้อขาย 1,342.66 ล้านบาท ปิดที่ 4.98 บาท ลดลง 0.12 บาท
 
ที่มา: สำนักข่าวอินโฟเควสท์